<classify> TAASISI ya Moyo ya Jakaya Kikwete JKCI imeokoa zaidi ya Sh bilioni 28 kwa kipindi cha mwaka mmoja 2019, kwa kufanya upasuaji wa moyo kwa wagonjwa 1,873.Hayo yalisemwa jana na Mkurugenzi Mtendaji wa Taasisi hiyo, Profesa Mohamed Janabi wakati akizungumza na waandishi wa habari kuhusu huduma za matibabu ya moyo, zilizotolewa na taasisi hiyo kwa mwaka uliopita.Profesa Janabi alisema kama wagonjwa wote hao 1,873 waliofanyiwa upasuaji hapa nchini, wangetibiwa nje ya nchi, serikali ingetumia zaidi ya Sh bilioni 56. Lakini, kwa wagonjwa hao kutibiwa hapa nchini, matibabu yao yamegharimu kiasi cha Sh bilioni 28.Fedha za matibabu ya wagonjwa hawa zimelipwa kupitia bima zao mbalimbali za matibabu, wagonjwa wenyewe kujilipia, wadau mbalimbali kuchangia matibabu ya wagonjwa wasiokuwa na uwezo wa kulipa na serikali kugharamia matibabu ya wagonjwa wasiokuwa na uwezo wa kumudu gharama za matibabu, alisema.Aliongeza kuwa Utoaji wa huduma zetu umeongezeka kwa asilimia 29 ukilinganisha na mwaka 2018.Tumefanya upasuaji mkubwa wa kusimamisha moyo kwa wagonjwa 464 na vifo vilikuwa asilimia sita ya wagonjwa wote waliofanyiwa upasuaji.Mkurugenzi Mtendaji huyo alisema wagonjwa waliofanyiwa upasuaji bila kufungua kifua kwa njia ya tundu dogo, linalotobolewa kwenye paja kwa kutumia mtambo wa Cathlab Catheterization laboratory walikuwa 1409 na wagonjwa sita walipoteza maisha ambapo ni sawa na asilimia 1.3.Aidha, Profesa Janabi alisema kwa mwaka 2019 waliona wagonjwa 108,946 wenye matatizo ya moyo. Kati ya wagonjwa hao wagonjwa wa nje walikuwa 105,142 na wagonjwa waliolazwa walikuwa 3,804, huku wanaume wakiwa ni asilimia 52 na wanawake asilimia 48.Wagonjwa wengi wanaotibiwa katika taasisi hiyo ni wale wenye matatizo ya shinikizo la juu la damu, kutanuka kwa moyo, magonjwa ya moyo ya kuzaliwa nayo, magonjwa ya valvu za moyo yanayotokana na maambukizi ya bakteria, umeme wa moyo kutokufanya kazi vizuri kwa muda mrefu, tatizo la ghafla la umeme wa moyo kutokufanya kazi vizuri au kwa haraka na mishipa ya damu ya moyo kuziba.Aliwaahidi Watanzania kuwa mwaka huu, wataendelea kutoa huduma bora na za utaalamu wa hali ya juu kwa wagonjwa wanaotibiwa katika taasisi hiyo, kutoa elimu ya magonjwa ya moyo kupitia vyombo mbalimbali vya habari na kwa wananchi walioko nje ya mkoa wa Dar es Salaam, kuendelea kupata huduma za taasisi hiyo kupitia hospitali zao za mikoa na wilaya.  <topic>: KITAIFA 